Dumbliai ir melsvabakterės pasižymi didele bioaktyvių junginių įvairove ir turi platų biotechnologinį pritaikomumą farmacijos, maisto, kosmetikos pramonėje, biokuro gamyboje ir kt. Didėjant poreikiui natūralių, ekologiškų ir saugių biokomponentų resursų, didelis dėmesys skiriamas dumblių ir melsvabakterių metabolitų tyrimams, tikslinius metabolitus sintetinančių rūšių, izoliatų paieškai ir atrankai. Dauguma bioaktyvių junginių yra išskiriami iš dumblių grynų kultūrų arba iš dirbtinėse sistemose auginamų rūšių biomasės. Tačiau specifinių metabolitų biosintezė laboratorinėmis sąlygomis yra sudėtinga, o dideli dumblių biomasės kultivavimo kaštai dirbtinėse sistemose yra viena pagrindinių kliūčių bioproduktų gamybai. Pigesnė ekologiška žaliava galėtų būtų iš vandens telkinių surinkta dumblių perteklinė biomasė, kurią sąlygoja intensyvūs eutrofikacijos procesai, o dumblių santalkos kelia problemas rekreacijai ir kitiems ekonomikos sektoriams.
Doktorantūros studijų tikslas – įvertinti gamtinės dumblių ir melsvabakterių biomasės, kaip atsinaujinančio tvaraus gamtinio resurso, biotechnologinį potencialą. Bus vykdomi gamtinės dumblių ir melsvabakterių biomasės struktūros tyrimai, biomasėje sukauptų maistinių medžiagų ir vertingų biokomponentų (pigmentų, lipidų, fenolinių junginių, cianotoksinų ir kt.) analizė, tiriamas dumblių ir melsvabakterių ekstraktų biologinis aktyvumas.
Gauti rezultatai suteiktų vertingos informacijos apie vandens organizmų metabolinį aktyvumą, biotechnologinį potencialą. Svariai prisidėtų prie tvaraus šalies atsinaujinančių bioresursų panaudojimo ir atvertų naujas galimybes kuriant bei plečiant rinką naujai ekologiškais produktais.